Zagreb, 14. veljače 2020.g.

**Z A P I S N I K**

sa **78. sjednice** Povjerenstva za odlučivanje o sukobu interesa održane dana 14. veljače 2020. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 77. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Članica Povjerenstva Tatijana Vučetić predlaže da se na današnjoj sjednici ne raspravlja o 9. toč. dnevnog reda budući je u predmetu zatražena dodatna dokumentacija. Predsjednica predlaže da 12. toč. dnevnog reda postane 4. toč. dnevnog reda. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tončica Božić kao izvjestiteljica u predmetu **P-32/19, dužnosnica JOSIPA RIMAC, državna tajnica u Ministarstvu uprave,** iznosi predmet i navodi da je protiv dužnosnice podnesena prijava u kojoj podnositelj u bitnom navodi da je Grad Knin trgovačkom društvu DIV d.o.o. oprostio dug od šest milijuna kuna te da su istom trgovačkom društvu smanjene obveze plaćanja za 50%. Navodi se i da je bivša gradonačelnica Grada Knina oprostila dug vlasniku g. Debeljaku, za što je navodno dobila stan u Zagrebu. Na kraju podnositelj navodi da je o svemu tome upoznat bivši glavni državni odvjetnik i Državno odvjetništvo u Šibeniku.

U postupku su pribavljeni svi relevantni podaci.

Izvjestiteljica predlaže da se donese odluka o nepokretanju postupka jer su okolnosti vezane za donošenje Odluke o oslobađanju od obveze plaćanja komunalnog doprinosa za trgovačko društvo DIV d.o.o. od 15. veljače 2011.g. nastale prije stupanja na snagu ZSSI-a te, a u vezi istih nije pokrenut postupak prema odredbama ranije važećeg Zakona o sprječavanju sukoba interesa u obnašanju javnih dužnost .

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-137/19, dužnosnik GORAN ALEKSIĆ, zastupnik u Hrvatskom saboru**, iznosi predmet i navodi da je protiv dužnosnika podneseno više prijava u kojima se u bitnome se navodi da dužnosnik iskorištava svoju poziciju saborskog zastupnika te medijski prostor i društvene mreže za reklamiranje odvjetnika Srđana Kalebota koji je njegov dobar prijatelj i suradnik u Udruzi Franak i političkoj stranci Snaga te stoga podnositelji prijave smatraju da su Goran Aleksić i Srđan Kalebota povezane osobe u smislu članka 4. stavka 5. ZSSI-a. Prijavitelji obrazlažu da je riječ o udruživanju skupine ljudi i zlouporabi pozicija, u kojem sudjeluje i saborski zastupnik Goran Aleksić, a sve zbog skrivenih financijskih i političkih interesa određene skupine ljudi. Dužnosnik Goran Aleksić iskorištava svoju poziciju u medijima i Hrvatskom saboru s ciljem javnog reklamiranja povlaštenih odvjetnika, ali i iskorištavanja pozicije najmoćnijeg čovjeka neprofitne udruge Franak u ostvarivanju svojih političkih ambicija. Iako dužnosnik Goran Aleksić nema formalnu poziciju u Udruzi jer nije član upravnih tijela, isti javno priznaje da je „najistureniji" član udruge i da je kao takav aktivist i „produžena ruka udruge Franak". Goran Aleksić direktno je svojim utjecajem i reklamiranjem sudjelovao u ostvarivanju financijskih interesa odvjetnika Srđana Kalebote, a koji je to iskoristio pribavljanjem stranaka za svoj samostalni odvjetnički ured te kroz pružanje odvjetničkih usluga političkoj stranci Snaga.

U postupku su pribavljeni svi relevantni podaci.

Izvjestitelj predlaže da se donese odluka da se postupak za odlučivanje o sukobu interesa protiv dužnosnika Gorana Aleksića, zastupnika u Hrvatskom saboru, povodom aktivnosti koje je dužnosnik poduzimao u svojstvu aktivista udruge Franak, a za koje se u prijavama navodi da su poduzimane s ciljem promoviranja pojedinih odvjetnika, kao i povodom navoda da je dužnosnik na svom facebook profilu promovirao privatni posao svoje supruge, neće pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tončica Božić kao izvjestiteljica u predmetu **P-37/18, dužnosnik LUCIAN VUKELIĆ, ravnatelj Hrvatskog zavoda za zdravstveno osiguranje,** iznosi predmet i navodi da je protiv dužnosnika podnesena prijava u kojoj se u bitnome navodi da postoji osnovana sumnja da je dužnosnik Lucian Vukelić, vršitelj dužnosti ravnatelja HZZO-a, kao član Upravnog vijeće Kliničkog bolničkog centra Rijeka (KBC Rijeka), u sukobu interesa jer je kao odgovorna osoba na čelu ustanove koja za svoje osiguranike kupuje usluge zdravstvene zaštite, te je ujedno i u poziciji člana Upravnog vijeća ugovornog partnera. Navodi i da dužnosnik kao član Upravnog vijeća prima mjesečnu naknadu za obnašanje navedene funkcije.

U postupku su pribavljeni svi relevantni podaci.

 Izvjestiteljica predlaže da se donese odluka o pokretanju postupka protiv dužnosnika radi utvrđivanja je li dužnosnik povodom okolnosti istovremenog obnašanja navedene dužnosti te obavljanja funkcije člana Upravnog vijeća Kliničkog bolničkog centra Rijeka, bio u potencijalnom sukobu interesa iz članka 2. stavka 2. podstavka 2. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Tončica Božić kao izvjestiteljica u predmetu **M-10/20 na zahtjev dužnosnika VOJKA OBERSNELA, gradonačelnika Grada Rijeke,** iznosi predmet i navodi da je dužnosnik podnio zahtjev u kojem u bitnome navodi kako je izvješće o imovinskom stanju posljednji put podnio nakon ponovnog izbora za gradonačelnika Grada Rijeke 11. srpnja 2017. U izvješću je u rubrici „Podatci o nekretninama“naveo da u svom vlasništvu ima stan u Rijeci te je kao vrijednost stana naveo iznos od 901.148,00 kuna, a kao način stjecanja naveo je zaduženje kod banke (kredit). Predmetni stan stekao je u vlasništvo temeljem Ugovora o kupoprodaji iz 2002. te je u predmetnom Izvješću o imovinskom stanju naveo upravo kupoprodajnu cijenu iz Ugovora. Obzirom na činjenicu da da u predmetnom stanu stanuje neprekidno od 2002., navodi da u međuvremenu nije imao potrebu zatražiti procjenu približne tržišne vrijednosti stana. Napominje da dužnost gradonačelnika neprekinuto obavlja od 2000. te podatak o vrijednosti stana navodi bez izmjena vrijednosti od donošenja obveze predaje Izvješća do posljednjeg upisa 2017. Dužnosnik moli mišljenje, odnosno , smjernice za pravilno popunjavanje imovinske kartice.

Izvjestiteljica predlaže da se donese mišljenje da dužnosnik nije za vrijeme trajanja mandata dužan podnijeti izvješće o imovinskom stanju dužnosnika povodom promjene vrijednosti nekretnine – stana u Rijeci do koje dolazi uslijed kretanja na tržištu nekretnina. Dužnosnik je dužan u slučaju ponovnog izbora na istu ili drugu dužnost u novom izvješću o imovinskom stanju unijeti tržišnu vrijednost nekretnine na taj dan, sukladno uputama iz Smjernice koju će Povjerenstvo donijeti, a koja će biti obvezujuća za sve dužnosnike.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-316/19, dužnosnik JAVOR BOJAN LEŠ, gradonačelnik Grada Ivanić Grada,** iznosi predmet i navodi da je provedena redovita provjera izvješća o imovinskom stanju dužnosnika te da je dužnosniku upućen zaključak da se očituje na utvrđeni nesklad. Dužnosnik se očitovao na zaključak, međutim, nesklad nije opravdao.

Otvara se rasprava.

Izvjestiteljica predlaže da se donese odluka o pokretanju postupka protiv dužnosnika zbog kršenja odredbi iz članka 8. i 9. ZSSI-a, koja proizlaze iz nesklada, odnosno nerazmjera između prijavljene imovine iz izvješća o imovinskom stanju dužnosnika podnesenog 11. ožujka 2019. povodom promjene i stanja imovine kako proizlazi iz podataka pribavljenih od nadležnih tijela, u dijelu izvješća o imovinskom stanju koji se odnosi na podatke o ostalim prihodima dužnosnika, u dijelu koji se odnosi na plaću bračnog druga te u dijelu koji se odnosi na podatke o nekretninama.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-122/19, dužnosnik VALTER GLAVIČIĆ, gradonačelnik Grada Labina i dužnosnik ZORAN RAJKOVIĆ, zamjenik gradonačelnika Grada Labina,** iznosi predmet i navodi da je protiv dužnosnika podnesena prijava u kojoj se u bitnom navodi kako udruga građana Mediteranski kiparski simpozij, od svoga osnutka, od strane Grada Labina redovito dobiva novčane donacije, odnosno financira se iz gradskog proračuna. U prijavi se poimence navode dužnosnik Valter Glavičić, gradonačelnik Grada Labina, dužnosnik Zoran Rajković, zamjenik gradonačelnika Grada Labina, Renata Kiršić, gradska vijećnica, i zaposlenica Grada Labina. Navedene osobe povezane su s predmetnom udrugom te sudjeluju u dodjeljivanju novčanih sredstava navedenoj udruzi.

U postupku su pribavljeni svi relevantni podaci.

Izvjestiteljica predlaže da se donese odluka o nepokretanju postupka protiv dužnosnika s obzirom da iz prikupljenih podataka i dokumentacije, u vezi okolnosti financiranja udruge MEDITERANSKI KIPARSKI SIMPOZIJ od strane Grada Labina, ne proizlazi da je u postupanju navedenih dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Predsjednica Povjerenstva kao izvjestiteljica u predmetu **P-426/18, dužnosnik KRISTIJAN KAPOVIĆ, općinski načelnik Općine Vir,** iznosi predmet i navodi da je protiv dužnosnika podnesena prijava u kojoj se u bitnom navodi da je dužnosnik kao poslodavac odobrio obavljanje dopunskog rada …………., službenici u Općini Vir, u svojim privatnim ugostiteljskim objektima Vagabundo i Noštromo, a suglasnost za dopunski rad potpisala je v.d. pročelnice Upravnog odjela Ureda načelnika. Podnositelj prijave navodi da smatra kako je u konkretnom slučaju riječ o sukobu interesa, navedeni slučaj je prijavljen i inspektoratu rada.

U postupku su pribavljeni svi relevantni podaci.

Izvjestiteljica predlaže da se donese odluka o pokretanju postupka protiv dužnosnika zbog moguće povrede članka 15. stavka 2. ZSSI-a, koja proizlazi iz okolnosti što je dana 30. svibnja 2017.g. kao jedini član Skupštine trgovačkog društva Vir turizam d.o.o. donio odluku o imenovanju …………………… za članicu Uprave – direktoricu tog trgovačkog društva, bez prethodnog prijedloga Općinskog vijeća Općine Vir te da se pokrene zbog moguće povrede načela djelovanja propisanih člankom 5. stavkom 1. ZSSI-a, koja proizlazi iz okolnosti da je dužnosnik kao općinski načelnik Općine Vir donosio rješenja kojima je odlučivao o pravima službenice ……….., a koja se povodom radnog odnosa u obrtu u vlasništvu dužnosnika može smatrati s dužnosnikom povezanom osobom, iz čega proizlazi mogućnost da je dužnosnik postupao nepristrano te propustio očuvati vlastitu vjerodostojnost i povjerenje građana.

Član Povjerenstva Davorin Ivanjek iznosi protuprijedlog da se donese odluka o pokretanju postupka zbog moguće povrede čl. 15. st. 2. ZSSI-a, međutim da se postupak protiv dužnosnika ne pokrene, povodom donošenja odluke kojom se tadašnjoj službenici u Općini Vir, ………….. odobrava dopunski rad u ugostiteljskomobrtu Vagabundo u vlasništvu dužnosnika, s obzirom da iz prikupljenih podataka i dokumentacije ne proizlazi da je dužnosnik svojim postupanjem počinio povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu P-**248/19, dužnosnik IVAN MIJANDRUŠIĆ, općinski načelnik Općine Gračišće,** iznosi predmet i navodi da je protiv dužnosnika podnesena prijava u kojoj se u bitnome navodi da je dužnosnik svjesno i namjerno uzeo povlašteni kredit od 205.000,00 eura u Karlovačkoj banci d.d., znajući da je limit za kredit u Karlovačkoj banci d.d. 200.000,00 eura. Prijavitelj nadalje navodi da je dužnosnik dao u zalog dvije katastarske čestice ukupne površine 9.502 m2 znajući da one, čak i kao građevinske, ne vrijede onoliko koliko ih je procijenila Karlovačka banka d.d. Navedene katastarske čestice ukupne površine 9.502 m2 dužnosnik je kupio po cijeni od 73 lipe po kvadratnom metru te im je, zloupotrebljavajući funkciju općinskog načelnika Općine Gračišće, podigao vrijednost 220 puta. U prijavi se još navodi da je dužnosnik na ročištu održanom na Općinskom sudu u Puli, u predmetu u kojem je dužnosnik bio jedna od stranaka, priznao da mu druge banke nisu htjele dati kredit na 10 godina kao što je dobio kod Karlovačke banke d.d. Podnositelj prijave iznosi mišljenje da je dužnosnik koristio svoje političke veze da bi dobio navedeni povlašteni kredit budući da je dugogodišnji IDS-ov općinski načelnik Općine Gračišće, a ugovor o kreditu je kao zastupnica Karlovačke banke d.d. potpisala dugogodišnja predsjednica Gradskog vijeća Grada Rijeke koja je također članica IDS-a. Prijavitelj završno navodi da se dužnosniku dodatno pogodovalo budući da je dobio odgodu otplate kredita na godinu dana u kojem roku je završio objekt za čiju gradnju je dobio kredit.

U postupku su pribavljeni svi relevantni podaci.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **P-168/19, dužnosnica IVANA ČOKLICA, zamjenica općinskog načelnika Općine Koprivnički Ivanec,** iznosi predmet i navodi da je Povjerenstvo izvršilo redovitu provjeru podataka iz izvješća o imovinskom stanju dužnosnice koju je dužnosnica podnijela povodom promjene te utvrdilo da je navedena dužnosnica u dijelu podataka o prihodima, i to u dijelu „Primanja na mjesečnoj razini od dužnosti za koju se podnosi izvješće o imovinskom stanju“ navela iznos volonterske naknade u iznosu od 3.192,91 kn. Dužnosnici je dostavljen zaključak da se očituje o utvrđenom neskladu. Dužnosnica se očitovala, međutim, utvrđeni nesklad nije opravdala.

Izvjestiteljica predlaže da se donese odluka o pokretanju postupka zbog moguće povrede članka 8. i 9. ZSSI-a, koja proizlazi iz nesklada vezano za nenavođenje podataka o nekretninama u suvlasništvu bračnog druga dužnosnice.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 10. točci dnevnog reda.**

Član Povjerenstva Davorin Ivanjek kao izvjestitelj u predmetu **M-8/20 na zahtjev dužnosnika DANIMIRA KOLMANA, općinskog načelnika Općine Rasinja.,** iznosi predmet i navodi da je dužnosnik podnio zahtjev za mišljenjem u kojem navodi da je Općina Rasinja većinski vlasnik zgrade u naselju Rasinja odnosno da ima suvlasnički udio u omjeru 87/100 prema izvatku iz zemljišne knjige, a trgovačko društvo Veterinarska stanica Koprivnica d.o.o. ima preostalih 13/100 suvlasničkog dijela iste zgrade. Dužnosnik traži mišljenje Povjerenstva bi li se našao u sukobu interesa ako bi Općinsko vijeće Općine Rasinja donijelo odluku o kupnji suvlasničkog udjela u vlasništvu navedenog trgovačkog društva, obzirom da je dužnosnik, koji volonterski obnaša dužnost općinskog načelnika Općine Rasinja,  ujedno zaposlenik navedenog trgovačkog društva na radnom mjestu savjetnik direktora te vlasnik poslovnog udjela u temeljnom kapitalu istog te je kao zakonski zastupnik ispred Općine Rasinja ovlašten sklopiti ugovor o kupoprodaji nekretnine.

Izvjestitelj predlaže da se donese mišljenje da na temelju članka 17. stavka 1. ZSSI-a te članka 20. stavka 3. ZSSI-a Općina Rasinja, u kojoj dužnost općinskog načelnika Općine Rasinja obnaša Danimir Kolman, ne može u razdoblju u kojem dužnosnik obnaša navedenu dužnost, kao niti u razdoblju od 12 mjeseci od dana prestanka njezina obnašanja, stupiti u poslovni odnos radi kupnje suvlasničkog dijela nekretnine u vlasništvu trgovačkog društva Veterinarska stanica Koprivnica d.o.o., u kojem dužnosnik ima više od 0,5% udjela u temeljnom kapitalu, jer bi se radilo o zabranjenom poslovnom odnosu, s pravnom posljedicom ništetnosti nastalog pravnog posla. Na temelju članka 17. stavka 2. ZSSI-a navedeno ograničenje primjenjuje se i u situaciji ako bi član obitelji dužnosnika iz članka 4. stavka 2. ZSSI-a stekao dužnosnikov poslovni udio u tom trgovačkom društvu tijekom cijelog razdoblja obnašanja dužnosti općinskog načelnika Općine Rasinja.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Aleksandra Joić-Ileković kao izvjestiteljica u predmetu **M-9/20 na zahtjev dužnosnika DAMIRA MARENIĆ, zamjenika gradonačelnika Grada Virovitice,** iznosi predmet i navodi da je dužnosnik podnio zahtjev za mišljenjem u kojem navodi kako je 25. svibnja 2017.g. stupio na dužnost zamjenika gradonačelnika Grada Virovitice koju obavlja volonterski, a da je istovremeno zaposlenik tvrtke Virkom d.o.o. u kojoj obavlja tehničko-inženjerske poslove. Nadalje, navodi kako je tvrtka Virkom d.o.o. sukladno članku 11. Zakona o vodnim uslugama javni isporučitelj vodnih usluga koje su od općeg interesa i koje se obavljaju kao javna služba. Isto tako, dužnosnik navodi kako su vlasnici tvrtke Virkom d.o.o. Grad Virovitica sa 74,4% i općine Lukač, Špišić Bukovica, Suhopolje i Gradina, svaka sa 6,4% udjela te da Uprava tvrtke ima jednog člana koji je ujedno i direktor tvrtke. Pritom, dužnosnik navodi kako predmetna tvrtka i Grad Virovitica nisu bili niti bi s obzirom na odredbe Zakona o vodnim uslugama mogli biti u poslovnim odnosima, već je Grad kao vlasnik odobravao i prihvaćao izvođenje određenih planova za izgradnju ili održavanje vodnih građevina. Nadalje, dužnosnik navodi da direktorica tvrtke Virkom d.o.o. zbog zdravstvenih razloga više ne može obavljati poslove Uprave te da se predlaže imenovanje novog direktora, slijedom čega dužnosnik traži mišljenje Povjerenstva može li prije isteka roka od godine dana od prestanka obnašanja dužnosti, obavljati funkciju člana Uprave u trgovačkom društvu Virkom d.o.o., u kojem društvu grad Virovitica ima 74,4% udjela.

Izvjestiteljica predlaže da se donese mišljenje da dužnosnik ne može za vrijeme obnašanja dužnosti zamjenika gradonačelnika Grada Virovitice, kao niti dvanaest mjeseci od dana prestanka obnašanja navedene dužnosti obavljati funkciju direktora u trgovačkom društvu Virkom d.o.o., jer isto predstavlja povredu članka 14. stavka 1., u vezi s člankom 20. stavkom 3. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**